এ ব্যর্থতা শুধু ক’য়েক শত দুর্বৃত্তের নয়। এ ব্যর্থতা সকল বাংলাদেশবাসীর। বাংলাদেশ মানব-শিশুকে মানুষ রূপে বেড়ে উঠার পরিবেশ সৃষ্টিতেই ব্যর্থ হয়েছে। একটি রাষ্ট্রের বড় কাজ শুধু এ নয় যে, সে শুধু রাস্তাঘাট ও কলকারখানা গড়বে ও চাকুরি সৃষ্টি করবে। বরং সবচেয়ে গুরুত্বপূর্ণ কাজ হলো মানুষকে মানুষ রূপে বেড়ে উঠাকে সুনিশ্চিত করা। গরুবাছুর ও জীবজন্তু থেকে মানুষের এখানেই বড় পার্থক্য। কিন্তু বাংলাদেশে সে কাজটি হয়নি। বাংলাদেশ ইতিমধ্যেই বিশ্বের প্রায় ২০০টি দেশকে হারিয়ে দুর্বৃত্তিতে বিশ্বের শিরোপা পেয়েছে। এ খবরটিতে বাংলাদেশের মানুষের মনে টনক পড়া উচিত ছিল। কিন্তু সেটি হয়নি। বরং যাদের বিচারে বাংলাদেশ দুর্বৃত্তিতে প্রথম খেতাব পেল তাদেরকেই গালীগালাজ করা হয়েছে। বিচারকদের গালীগালাজে যতটা সময় ব্যয় হয়েছে নিজেদের শুধরানোর কাজে সেটি হয়নি। ফলে বিপর্যয় থেকে পরিত্রাণও মেলেনি। এখন সে অবক্ষয়ের পথ বেয়েই চারিত্রিক কদর্যতায় শিরোপা পাওয়ার পথ নির্মিত হচ্ছে। বাংলাদেশের মানুষের চারিত্রিক অবক্ষয় ও নোংরামী যে কতটা ভয়াবহ ভাবে বেড়েছে ৩০ই জানুয়ারির ময়মনসিংহের ঘটনাটি হলো তারই এক নমুনা। সমুদ্রের গভীরে লুকিয়ে থাকা পর্বতসম বিশাল বরফখন্ড যেমন সামান্য শিরটুকু বের করে চলে তেমনি বাংলাদেশের গভীরেও লুকিয়ে থাকা চারিত্রিক অবক্ষয়ের এ হলো সামান্য রূপ। মেয়েরা স্কুলে যাওয়ার পথে অশ্লিলতা ও হুমকীর মুখে পড়ছে এবং লজ্জাশরমের ভয়ে কেউ কেউ আত্মহত্যা করেছে -সে খবরও বহুবার হয়েছে। টিভিতেও বিষয়টি খবর হিসাবে এসেছে। বহুবার ২১শে ফেব্রুয়ারীর রাতে ঢাকার রাজপথে বহু নারীর শ্লীলতাহানিও ঘটেছে। কিন্তু এখন সেটিই যে কতটা মহামারি আকারে বেড়েছে সেটির প্রকাশ ঘটলো ময়মনসিংহে। আরো ভয়াবহ আশংকার কারণ হলো, ঘটনা ঘটেছে রাতের আঁধারে কোন নির্জন নিভৃত গ্রামে নয়। বরং শহরের প্রাণকেন্দ্রে হাজার হাজার মানুষ, পুলিশ ও সরকারি কর্মকর্তাদের চোখের সামনে। সেটি কয়েক সেকেন্ড বা মিনিট ধরে নয়, বহুক্ষণ ধরে। আলো-ঝলোমলে শহুরে পরিবেশে হাজারো মানুষের চোখের সামনের যদি নারীর ইজ্জত রক্ষা না পায় তবে গ্রামগঞ্জের অন্ধকার পরিবেশের প্রহরাহীন সাধারণ নারীরা যে কতটা অরক্ষিত সেটি কি বুঝতে বাঁকী থাকে? অথচ সরকারের এ নিয়ে কোন জবাবদিহীতা নেই।